מספר פנימי:

**כנסת ישראל**

**יוזמות: חברי הכנסת**

פ//

הצעה לתיקון חוק הרשות השניה לטלויזיה ורדיו, תש"ן-1990 )חובת הפרדה מבנית בשידורי חדשות בעברית(

|  |  |
| --- | --- |
| מוצע לשנות את הסעיף באופן הבא:  "71ח. (ג)(1) על בעל רישיון זעיר המשדר חדשות בשפה העברית תחול חובת שידור חדשות באמצעות חברת חדשות לפי סימן ד' לפרק ד' ומהוצאה לתפעול חברת חדשות לפי סעיף 62ג(א1) וסעיף 3 לתוספת השנייה.  (2) על בעל רישיון זעיר שאינו משדר חדשות בשפה העברית, יחולו הוראות אלה:  (2)(א)   הוא יהיה פטור משידור חדשות באמצעות חברת חדשות לפי סימן ד' לפרק ד' ומהוצאה לתפעול חברת חדשות לפי סעיף 62ג(א1) וסעיף 3 לתוספת השנייה, ובלבד ששידורי החדשות שישדר יהיו בהתאם להוראות התוספת השלישית או בהתאם להוראות סימן ד' לפרק ד', לפי בחירתו;  (2)(ב) מקום מושבו של מערך החדשות כהגדרתו בתוספת השלישית יהיה בירושלים; הוראה זו תחול החל בתום שלוש שנים ממועד קבלת הרישיון או מתחילת שידורי החדשות, לפי המאוחר, ולא תחול אם שידורי החדשות אינם בעברית; החל בעל רישיון לשדר חדשות בעברית, באופן מלא או חלקי, לאחר ששידר חדשות בשפה שאינה עברית, יימנו שלוש השנים החל במועד תחילת השידורים בשפה העברית כאמור. | סעיף 71ח(ג) לחוק הרשות השניה לטלויזיה ורדיו, תש"ן-1990 |

דברי הסבר

הצעת חוק זו נוסחה על ידי [מכון זולת לשוויון וזכויות אדם](https://zulat.org.il/2022/02/06/citizenship-law/).

מטרתה של הצעת החוק היא לתקן את סעיף 71(ג)(1) לחוק הרשות השנייה לטלוויזיה ורדיו, תש"ן-1990, הקובע כי בעל רישיון זעיר אשר מחליט לשדר חדשות, יהיה פטור מהחובה להקים חברת חדשות נפרדת, כפי שנדרש מבעלי רישיון אחרים, וזאת בתנאי ששידורי החדשות שלו עומדים בהוראות התוספת השלישית בחוק.

מטרתה של החובה להקים חברת חדשות נפרדת היא להבטיח את עצמאותם של שידורי החדשות, ולחצוץ בין הניהול המסחרי של הערוץ לבין ניהולו החדשותי. באופן זה, ניתן להגן על תוכן החדשות מפני השפעות של אינטרסים כלכליים או אחרים של בעלי הערוץ, ובכך להבטיח שידורים אמינים ואובייקטיביים.

בהגדרת החוק הקיימת, הפטור להקים חברת חדשות נפרדת חל על כלל הערוצים הזעירים, ללא הבחנה בין ערוצים המשדרים בעברית, המיועדים לציבור הרחב בישראל, לבין ערוצים המשדרים בשפות אחרות, להם קהל צופים מצומצם והם אינם יכולים להיות שחקן תחרותי בשוק השידורים.

הצעת החוק מציעה לתקן את הסעיף כך שרק ערוצים המשדרים חדשות בשפה שאינה עברית יהיו פטורים מהחובה להקים חברת חדשות נפרדת שתהיה אחראית על שידורי החדשות. אין ספק שהקמת חברת חדשות נפרדת מהווה נטל כלכלי משמעותי, וערוצים המשדרים בשפות שאינן עברית יתקשו לעמוד בו. לאור החשיבות של הנגשת שידורי חדשות במגוון רחב של שפות, יש מקום לשמר את הפטור עבור ערוצים אלו, הפונים לקהלי יעד מצומצמים יותר ולכן הכנסותיהם נמוכות יותר. מנגד, ערוצים המשדרים חדשות בשפה העברית פונים לקהל רחב יותר ויכולים להתחרות בערוצי החדשות האחרים. במצב זה, עליהם לעמוד בדרישות ההפרדה המבנית אם הם מעוניינים לשדר חדשות, ובכך להבטיח את עצמאות שידורי החדשות בעברית ולהפחית את השפעתם של אינטרסים חיצוניים על תוכן השידורים. אם ערוצים אלו יבחרו שלא לשדר חדשות מטעמים כלכליים, הם יהיו רשאים לעשות כן, וזכות הציבור לקבלת שידורי חדשות בשפתו לא תיפגע.